Z energijo se da igrati, eksperimentirati in jo tako spoznavati

V Svetu energije že 30 tisoč obiskovalcev
Interaktivni multimedijski center, ki so ga postavili v GEN energiji in poimenovali Svet energije, si je ogledalo že več deset tisoč obiskovalcev, mnogi med njimi tudi po večkrat. Mladim in tudi starejšim je najbolj zanimiva eksperimentalnica.

Ob otvoritvi poslovnih prostorov drugega energetskega stebra GEN energije v Krškem v letu 2011 je v njih začel delovati tudi Svet energije. Gre za interaktivni multimedijski center, ki obiskovalcem omogoča potovanje v svet energije in energetike, spodbuja razumevanje vloge obnovljivih virov energije, učinkovite rabe energije in trajnostne proizvodnje električne energije. 

V Svetu energije opažajo, da mlade in stare zanima, kako deluje energija in kako jo pridobivamo. Zato z veseljem ugotavljajo, da ga je do danes obiskalo okoli 30 tisoč obiskovalcev. Anja Kerin, ki v GEN energiji skrbi za odnose z javnostmi pravi, da jih vsako leto obišče okoli 8 tisoč obiskovalcev, tako šolarjev, kot študentov in tudi upokojencev. Ob tem dodaja: »Od otvoritve sredi leta 2011 do konca leta 2014 je naš Svet energije obiskalo natanko 27.3777 obiskovalcev. Tako da računamo, da jih je doslej bilo že okoli 30 tisoč. Gre v bistvu za različne starostne skupine. Največ prihajajo k nam šolarji, se pravi osnovnošolci in pa srednješolci. Zanje praviloma vsako prvo soboto v mesecu pripravljamo tudi zanimive delavnice o energiji, energetiki, naravoslovju. Z njimi želimo pri mladih spodbuditi zanimanje za naravoslovje in tehnične vede. Pripravljamo pa tudi programe za posamezne šole, ki si tega želijo, še posebej za nadarjene učence. Izpeljali smo že več sobotnih delavnic, na katerih smo med drugim obdelali potovanja po elektromagnetnem spektru, opravljali kemijske poskuse, prikazali toplotne stroje, svet robotov, spoznavali vire energije, radioaktivnost in opravili še več drugih verižnih eksperimentov.«
V Svetu energije je mogoče videti in preizkusiti marsikaj in to na enostaven in zanimiv način. Vseskozi pa ga še dopolnjujejo in osvežujejo. Melita Lenošek Kavčič, strokovna sodelavka v Svetu energije o zadnji pridobitvi pravi: »Letos smo interaktivno razstavo našega Sveta energije dopolnili še s projekcijsko kroglo, na kateri lahko izkoriščamo vse njene potenciale, zato da prikažemo različne vsebine: od rasti sprememb temperatur na zemeljski obli, spremembe gostote prebivalstva, obratovanja jedrskih elektrarn in še česa.« Mladi so seveda najbolj navdušeni nad eksperimentalnico, ki je v spodnjih prostorih. V njej lahko obiskovalci, ki prihajajo iz vse Slovenije, izvajajo različne poizkuse povezane z električno energijo. Ena od rednih obiskovalk, Darja Molan je nad tem zelo navdušena, prav tako njeni otroci in navdušena pravi: »Svet energije je super. Ima obilico eksperimentov, ki so zanimivi za stare in za mlade in za vsakega, ki ga energetika vsaj malo zanima. Tukaj lahko vidimo v bistvu, kako deluje energija, kako kroži, kakšni so obnovljivi viri, kako jo pridobivamo in še marsikaj. Še posebej je pestro v ekperimentalnici, kjer lahko marsikaj tudi preizkusiš in se tudi sam prepričaš. V glavnem res je super, zato sem bila tu že večkrat in bom še prišla.«
Za tiste, ki si ne morejo privoščiti obiska v Svetu energije pa so lani na medmrežju postavili še spletno stičišče, ki so ga poimenovali eSvet. Na njem obiskovalcem ponujajo strokovno utemeljena dejstva in številke o energiji, njenem pomenu ter virih in rabi energije v vsakdanjem življenju. Pripravljajo pa tudi različne komunikacijske projekte, kot so Mladi v svetu energije, Mladi Genijalci in Elektrofest. Zato so prepričani, da bo število obiskovalcev vsako leto samo naraščalo.

